Kuqhamuka Ingxabangxoza KweleMelika; Kusuka Umphathintambo Wezomvikela, Uhulumende Ekhangelelwe Ukuvalwa 
UTrump uthi kasoze asayine uluhlu lwendleko olungela mali yokwakha umduli emngceleni le Mexico.
WASHINGTON DC — Ukuxokozela kuhulumende weleMelika kuqhubekele phambili namhla umphathintambo wezomvikela, uMnu. James Mattis etshiya isikhundla kulandela imbino ka Trump eyokuthi amasotsha eleMelika athunywa ukuyalwisana labahlamuki be Isis kumele baphenduke ekhaya. UMatis lenye inkokheli yebutho bathi abahlamuki laba basasekhona kwele Syria njalo akumelanga amabutho asuke. Ekuqaleni kweviki owayeligqwetha lika Trump, uMnu. Michael Cohen ugwetshelwe iminyaka emithathu esejele ngemva kokutholakala elecala kudaba lokufumbathisa amantombazana athi aya ecansini lo Trump. Phezu kwalokho kulokungavumelani kuka Trump alamalunga edale le Senate kundleko zikahulumende ezomnyaka ozayo okungabangela ukuthi uhulumende weleMelika avalwe kuyonale iviki. UTrump uthi kasoze asayine uluhlu lwendleko olungela mali yokwakha umduli. Abasekeli baka Trump sebesungule uhlelo lokudinga imali yokwakha umduli lo owokwehlukanisa eleMelika leleMexico njengongo yokwenqabela ukungena kwezizalwane zeMeco kweleMelika ngokungekho emthethweni. Uhlelo lolu lusungulwe ngoMvulo ngomunye umsekeli kaTrump uBrian Kolfage enkundleni yeGoFundMe. UKolfage, yena owalimaleli empini yeIraq waqamuka inyawo zonke lesandla, uthi injongo yakhe ngeyokudinga i$1 billion ezasetshenziswa ekwakheni umduli kaTrump. Kusikhatshana esedluleyo abasekeli bakaMnu Trump besebekweleke imali edlule i$7 million (check and verify). Udaba lomduli lo ludaba oluhluphayo eMelika njalo olwehlukanisa ibandla lamaRepublicans lebandla lamaDemocrats. UTrump uthi ufuna imali yokwakha lumduli efika ku$5 billion. Ukuhlaziya loludaba uNtungamili Nkomo weStudio Seven uxoxe lesizalwane seZimbabwe esihlala eMelika uMnu Muzi Ncube, yena oyisiphathamandla njalo sebandl leMDC-T.